Document ID: 32015R0377

VYKONÁVACIE NARIADENIE KOMISIE (EÚ) 2015/377
z 2. marca 2015,
ktorým sa stanovujú vzory dokumentov požadovaných na platbu ročného zostatku podľa nariadenia Európskeho parlamentu a Rady (EÚ) č. 514/2014, ktorým sa stanovujú všeobecné ustanovenia o Fonde pre azyl, migráciu a integráciu a o nástroji pre finančnú podporu v oblasti policajnej spolupráce, predchádzania trestnej činnosti, boja proti trestnej činnosti a krízového riadenia
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (EÚ) č. 514/2014 zo 16. apríla 2014, ktorým sa stanovujú všeobecné ustanovenia o Fonde pre azyl, migráciu a integráciu a o nástroji pre finančnú podporu v oblasti policajnej spolupráce, predchádzania trestnej činnosti, boja proti trestnej činnosti a krízového riadenia (1), a najmä na jeho článok 44 ods. 3,
keďže:
(1)
V článku 44 ods. 1 nariadenia (EÚ) č. 514/2014 sa požaduje, aby každý členský štát predložil dokumenty požadované podľa článku 59 ods. 5 nariadenia Európskeho parlamentu a Rady (EÚ, Euratom) č. 966/2012 (2), ktoré budú slúžiť ako žiadosť o platbu ročného zostatku. Na tento účel je potrebné stanoviť vzory, na základe ktorých by mali členské štáty vypracovať dokumenty.
(2)
S cieľom umožniť rýchle uplatňovanie opatrení stanovených v tomto nariadení a neodkladať prípravu akejkoľvek žiadosti o platbu zo strany členských štátov by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie.
(3)
Spojené kráľovstvo a Írsko sú viazané nariadením (EÚ) č. 514/2014, a teda aj týmto nariadením.
(4)
Bez toho, aby bolo dotknuté odôvodnenie 47 nariadenia (EÚ) č. 514/2014, Dánsko nie je viazané nariadením (EÚ) č. 514/2014 alebo týmto nariadením.
(5)
Opatrenia stanovené v tomto nariadení sú v súlade so stanoviskom Výboru fondov pre azyl, migráciu a integráciu a vnútornú bezpečnosť,
PRIJALA TOTO NARIADENIE:
Článok 1
Vzory žiadosti o platbu ročného zostatku
Vzory, ktoré sa majú používať na predloženie žiadosti o platbu ročného zostatku, sú stanovené v prílohách I až IV.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné v členských štátoch v súlade so zmluvami.
V Bruseli 2. marca 2015

Labels: 11
5
0
12
15